Oñatiarrak nagusi etxean jokatutako partiduan - Oñati - Goiena.eus\nOñatiarrak nagusi etxean jokatutako partiduan\nMaider Arregi 2009-02-08 13:05\nMarkagailuan 10 goleko alde atera zieten oñatiarrek zumaiarrei (30-20). Partiduaren hasiera hasieratik nagusitu dira Verkol Aloña-Mendiko neskak. Igoerako ligarako sailkatu dira.\nOñatiarrak une oro menperatu dute partidua eta, ondorioz, markagailuan ere nagusi izan dira. Hasiera hasieratik, Pulpo talde zumaiarrak baino maila altuagoa erakutsi du jokoan eta hori igarri egin da markagailuan.\nHala, lehen zatia amaitzean, Verkol Aloña-Mendik bost goleko aldea atera dio Pulpori eta markagailuan 16-11 gelditu zen. Bigarren zatia, ordea, lasaiagoa eta motelagoa izan zela adierazi zigun Unamunok. Zumaiarrak jokoan erlaxatu egin ziren eta horrek partiduko bigarren zatian bete betean eragin zuen bai oñatiarren eta baita zumaiako taldearen jokoan ere.\nGol aukera ugari\nGol aukera ia guztiak aprobetxatu zituzten oñatiarrek eta gutxitan egin zuten golegileek huts. Gogor aritu zirela aurrealdean eta baita defentsan ere azaldu zigun Ainhoa Unamuno bergararrak. Guztira, 30 gol sartu zituzten arren, oñatiarren entrenatzaileak aitortu du gol gehiago ere egiteko aukerak izan zela bigarren zatian zehar.\nBaina, esan bezala, partidua moteldu egin zen pixka bat bigarren zatian eta bi taldeak erlaxatu egin ziren nahiz eta 10 goleko aldearekin amaitu partidua. Hala, jokoan, bi taldeen arteko diferentzia eta maila ere igarri zela dio Unamunok.\nOrokorrean, talde guztiak erakutsitako indarra eta joko polita, bai aurrean eta baita defentsan ere, azpimarratu du entrenatzaileak. Batez ere, aipatu du Ixone Lizarrak egindako jokoa zapatuan.\nBi partidu falta dira txapelketa amaitzeko. Orain, sailkapeneko lehenengo lau taldek igoerako liga jokatuko dute. Aipatu behar da, Verkol Aloña taldeak, Pulporekin zapatuan aurrez aurre neurtu aurretik, igoera ligarako sarrera ziurtatuta zeukala.\nDatorren astean, Oreretako Ereinza taldearen aurka jokatuko du partidua talde oñatiarrrak.


Servicios y recursos Partekatu\nEmakumearen Erakundeak baliabide eta informazio guztia jarri nahi du herritarren eskura, modurik erraz eta erosoenean, ahalik eta pertsona gehienengana hel dadin. Helburu hori lortzeko, gure zerbitzu guztiak webaren bidez on line ikusteko aukera izatea ezinbestekotzat jotzen dugu.\nHori horrela, Erakundeak deialdi eta lizitazio guztiak argitaratzen ditu, eta erakusketak on line hitzartzeko aukera ere ematen du. Horrez gain, atal honetan, agirien datu-baseetara eta bibliografia-baseetara eta lan egiten ari garen argitalpenen zentrora sar zaitezke, argitalpen digitalizatu eta sarbide libreko argitalpenen kopuru esanguratsua eskaintzeko.\nBestalde, berdintasunari buruzko beste baliabide batzuen inguruko informazioa ere eskaini nahi dizugu, Estatuko eta nazioarteko erakundeen esteken bidez. Halaber, zure herriko emakumeen arretarako zentroak zure autonomia-erkidegoan bila ditzakezu.\nAzkenik, Erakundeak aholkularitza-lana ere egiten du, diskriminaziorik ezaren arloan. Horra jo dezakezu, on line, zure kontsultak egiteko eta salaketak egiteko. Bestalde, pertsonen salerosketaren arloan, zer eskubide dituzun jakin dezakezu.\nGure helburua hori da, eta ahalik eta zerbitzu eta informaziorik gehien izan dezazun lanean jarraitzen dugu.


DBH - Asti Leku ikastola\nHome » DBH\nLehen Hizkuntzatik Bigarrenera pasatzen garenean hezkuntza-etapaz aldatzeaz gain, aldakuntzaz beteriko etapa fisiologiko berrian ere sartzen gara. Aldaketa hauek -hasieran fisikoak bakarrik baina aurrerago, psikologikoak eta sozialak ere bai- gure buruaren pertzepzioan zein besteekin erlazionatzeko eran izango dute eragina. Talde baten parte izatea eta familiatik askatzeko beharra badira ere etapa honetako oinarrizko ezaugarriak.\nHonegatik guztiagatik DBHko ikasleok ausartagoak gara, jakinguratsuak, kritikoak, sormen handikoak eta gure lagunen lagunak.\nEtapa hau bukatutakoan, ikasleok autonomoak, eleanitzak, eta teknologia berriekin trebeak izango gara.\nIkasitako balioak ardatz, gure nortasuna eta ahalmenak garatuko ditugu.\nAniztasuna onartuz, pertsona irekiak eta orekatuak izango gara.\nAsti Leku gure ikaskuntza eta garapenarekin laguntzen diguten proiektu berritzaileez baliatzen da:\nAsti Lekun jarraipen hurbila eskaintzen digute ikasleoi, pertsona eta emozio alorretan garapen egokia lor dezagun. Bizitzan agertuko zaizkigun egoerei aurre egiteko trebetasunak lortzeko baliabideak ere ematen dizkigute.\nKonpetentzietan oinarritutako “EKI” proiektuarekin lan egiten dugu.\nTeknologia eta metodologia modernoez baliatzen gara: chromebook-ak, arbel digitalak, ordenagailuak, EKI digitala…\nGure Orientazio programari esker, etorkizunerako erabakiak hartzen laguntzen digute.\nNazioarteko ikasle-truke eta kultura-bisitaldietan ikasitakoari esker pertsona pluralak, kosmopolitak eta buru-jantziak izango gara.


Jokoak of salto doan - Page 3\nBack "Intxaur Rush 3 - Snow Scramble" sinpatikoa Urtxintxa beste abentura dibertigarri erabat Gabonetako giro inguratuta. Gure lagun lagundu eta plataforma joateko zion plataforma ezkurrak guztiak Hori modu daude, biltzeko bere Burrow gutxi arte laguntzeko aukera izango duzu. Ez ahaztu izar distiratsuak biltzeko.\nIntxaur Rush 3 - Snow Scramble\nKlik eremuaren biratzeko. Eremuaren gainetik geziak biratu 180 gradutan. 3 edo gehiago fruitu berdinak etortzeko pantailaren guztiak kendu behar duzu.\nZure egitekoa da aurretik denbora agortu artoa bihurtu krispetak lortu ditu.\nHotcorn kutxa Another\nTiro Funnies 3 edo kolore bereko gehiago talde bat sortzeko.


Soziologia (definizioa) – Gizapedia\nSoziologia gizarte-bizitza eta harremanen azterketa zientifikoa da, gizataldeen eta gizarte osoaren ikuspuntutik. Gizarteak eta gizataldeak ez dira herri, eskualde, herrialde edo mundu osoko gizabanakoen multzo hutsak, gizarte eta gizatalde baten baitan bizimodu partekatua, kultura deitzen dena, eta haietan eratzen diren erakunde eta beste egituren multzoa baizik. Kulturak eta gizarteak dira beraz, soziologiaren aztergaia. Soziologia gizabanakoak eta gizataldeak ere aztertzen dituen antropologiatik bereizi behar da, antropologiak jakintzagai zabalagoa baitu (gizabanakoa, alderdi guztietatik); gainera, antropologiak garai historiko eta kultura ezberdinetan gizabanakoak eta gizataldeak nola bilakatu diren alderatzea izaten du helburu berezia, soziologiaren azterketak garai jakin batean zentratzen diren bitartean. Soziologia hitza Auguste Comte-k asmatu zuen XIX. mendean, gizartea era positibo batean aztertzeko asmoz, zientzia naturalek baliatzen dituzten metodo berdinekin. Auguste Comte-rekin batera, Karl Marx, Émile Dukheim eta Max Weber izan ziren soziologiaren aitzindariak, XIX. mendetik XX. mendera bitarteko hamarkadetan, eta egun ere haien lanak funtsezko erreferentzia dira azterketa soziologikoak egiteko.


TABERNARIA | elinberri\nEgia erran ez zekiat noiz gelditu dudan kamioia hondarrekoz. Eskuin zango hau azeleragailuari itsatsirik geratu dela emaiten dik. Aldapan goiti goazelarik, oinetakoa beheko aldetik atera arren, lastertasuna ez duk lastertzen. Maaaaantso goazak, arrasmaaaantso. Oro aitzintzen zaiguk, kamioiak hizketan baleki, solasaldi luze bezain sakonak ukan genitzakek aldapotan. Gaiez behar den hausnar eta beta harturik, erlojuaren diktaduratik aske.\nKasua, aldiz, txoil bertzelakoa duk, gaua duk, duela hiru oren-edo afaldu diat eta Morfeo gaiztoa bisitan etorri zaidak, indarrak alde egin nahi didala susmatzen hasia nauk eta, dagoeneko, hirugarren burukada eman zioat bolanteari. Trailerrekin ibiltzen hasi nintzelarik ez nitian sobera gogoko bihurgunez beteriko errepideak, beribilarekin ibiltzerat ohiturik, bazter guztiak zapaltzen nitian garraioaren gurpil erraldoiekin; ezkerrerako bihurgunetan zuzen zetozkidan gidariek txistu egiten zidatean, haserre, ene iaiotasunari buruz halako iritzi bereziak botaz, neholaz ere neure egiten ez nituen iritziak botaz. Eskuinerako bihurgunetan, ordea, ezpondak ederki zotalarrotzen nitian nahiz eta gurpiletan garesti suertatzen zitzaidaan.\nOrain, aldiz, gauez ibili behar dudalarik horiexek ditiat maitatuenak, bihurgunez beteriko errepideak. Nekez har hazake loak arreta zeharo eskaintzen badiek bideari, kamioiari, bizitzeari berari. “Lur arrotz honek infernua dirudi” kantatzen ditek Ken Zazpi taldekoek Malen abesti zoragarri bezain hunkigarrian. Halaxe sentitzen nauk ni orain, infernuan, otserrian, jende-basamortu honetan; dunarik gabekoa izanagatik eremu hutsa den honetan; etxeak sakabanaturik gabe, sakon banaturik dauden honetan; bertze nehon ez diat halako etxerik ikusi, lurraren azpian zeudek, nekez antzeman daitezkek egunez, eta gauez, jakina, ezin ikus ditzakek, desagertu bezala egiten dituk etxeak nahiz biztanleak Eguzki Anderea bere amaren baitarat doanetan. Agentziakoak azaldu zidalarik burutik joana zela erran nioan, “nolatan egon daitezke etxeak lurpean?” izan zituan ene eleak. Oker nengoan, halaxe zeudek, antza denez neguan hotz gaitza egiten dik eta udan, aldiz, sekulako beroa. Urez beti urri ei zebiltzak eta etxearen giroari eustea ditek helburu nagusia halako “ehorzketekin”.\nUler zezakeat eguzki gupidagabeari ihes egin nahi izaitea, oraino gogoan zeukaat iaz gibeleko gurpil bat zulatuta aldatu ondoko izerdialdia. Hil uste nian, ura behar nian eskuak xahutzeko nahiz zintzurra bustitzeko eta nehor agertu ez. Jakina, agorril itogarrian eskualdeko jendea etxean geratzen duk, ez ditek pasatzerat ausartzen direnak sorosterat joan nahi, etxeko babesa nahiago ditek jaso ditzaketen adiskidantzazko besarkadak baino. Eta ez duk harritzekoa, haien ikuspegitik, jakina.\nGeroztik beti gauez iragaiten saiatzen nauk, ez idortzeko. Baina gauak ere baditik bere arriskuak, eta ez guti. Handiena eta hilgarriena, gezurra badirudi ere, loa duk. Ongi joanez gero neholaz ere arriskurik ez luketen tokirik erraxenetan izugarrizko istripuak ikusten dituk, loak eraginik. Nekea, asperdura, lanez gogaitzea, logalea gauaren kide gaiztoak dituk eta eragin gorra izan zezaketek bolantearen aitzinean eguneko oren gehienak eman behar dituenarengan. Hagitz gutitan ikusiko dituk istripuak (salbuespenak salbuespen, jakina) abiadurak tai gabe aldatzerat behartzen hauten tokietan. Uneon nekea gailentzen ari zaidak, abaildura borroka irabaziz zoak, ene defentsek behera eginen ditek berehala kontraerasoa egin ezean. Ziplo lokartu nahi ez banuen ere, amesten nuen txartela ikusi diat: Urlia taberna 20 kilometrora, 24 orduetan irekirik. Behar nuena!\nTaberna bat behar diat, eta kafea, ongi prestatua. Eta tabernaria ere, gidarion lagun paregabeak dituk tabernariak. Tabernari kalakaria behar diat orain, urpean ere isilduko ez liratekeenetarikoa. Berritsu nekagaitz horietarik bat. Orojakina, solasturi erraldoietakoa. Eleari ele mihiztatzen dakiena. Nagikeria hitzez uxatzen duena. Ohatzea atzenarazten duena. Eta, nola ez, bere lanbidea ederki ezagutzen duena, “kafegintza” ogibide duena, behar den bero nahiz aparra emaiten dakiena. Egia duk kafe txarrek, gaizki prestatuek batez ere, iratzartzen hautela … ondoko bihotzerrearen laguntzaz. Halaxe joan zaiguk diru gaitza bikarbonatotan.\nEz diat txarrik nahi. Tabernari on bat behar diat orain bizirik aterako banaiz ataka honetatik. 24 orduetan irekirik egoiteko handia behar dik izan, langileak txandaka aritzen diren horietarik. Zeharkatzen duen ororendako atzerri den lurralde lehor honetan taberna guti baitago, irekita segitzea erdiesten duenak jendez mukuru behar dik egon. Bidaiariak hartarat sartuko dituk edari bizigarriaren bila, ahamen bizkorgarri eske, komun libragarriaren xerka. 24 orduetakoa bada, beti egonen duk gero bidaian, irratiz bada ere, lagun hazakeenik, elkarren iratzartzeko baliagarri izanen den solasari eutsiko dionik. Taberna hiriguneetan besta zaleen topaleku izan daitekeen bitartean, belarrik gabeko zelaiotan etsien berpiztoki bihurtzen duk, hondar bizirauleek beren buruak hilets ez ditzaten mirarizko jainkotegia.\nHurbiltzen ari nauk, gero eta kilometro gutiago behar duk iristeko, eutsi! Han bertze garraiolari batzuk egonen dituk, doike, eta bidaiariak, eta hala izan ezik, solas esnagarria emanen didan tabernaria (Txalaparta ostatuko zerbitzariaren antzerat, erdi lotan ikusten hauelarik burura dakizkiokeen gai guztiak etengabe jorratzen dituena, bere hitz-jarioari esker feniziar bati itsasontzi bat sal liezaiokeena), kafe ebakia punttun prestatuko didana (Txoko tabernako emaztekiak prestatzen zuena gogoratzen zaidan bakoitzean listu jariatzen hasten nauk, hura zen trebezia!), esne ukitu doia emanen diona (lar emon barik, bestela kafesne txikerra dok, Bilboko tabernari batek behin ilustratu zigunez). Aiherrak nagok, behar diat.\nTabernaren kartela ikusi diat, aldameneko aparkalekua ere. Ez diat ibilgailurik ikusi ordea. Zinez toki hila hau, hustua. Lehenagoko etxe lurperatuez gain, deus guti. Tabernako ezkaratzeko argia pizturik zegok, barneko aldea, aldiz, ilun. Beharbada bezero guti izanik, nehor ez dagoen bitarte luzeetan kanpoko argia baizik ez ditek pizten. Bai, eiki, horixe izanen duk. Irratia, bertze garraiolariekin mintzatzeko darabilguna, aspaldixko zegok isilik.\nAparkalekua zabala duk, zinez handia. Ez diat deus berezirik kamioia uzteko nahi bezainbat toki baitago, Jeseus! Nahi bezainbat?! Ez zegok nehor. Halako froga paratu baligute azterketaren egunean aiseago gaindituko nikean. Tira, onena ebaki bat eskatzea izanen duk eta gero bertze bat, edo bi, edo hiru, etxeraino oren batzuk beharko baititut.\nLehen atea ireki diat, ezkaratzekoa. Plastikozko landare luzea ikusi diat, hautsez gainezka, nonbait ez dituk hagitz xahutu zaleak taberna honetakoak. Ondoan bi aulki xahar eta ahul, nekez eutsiko zietek gidariok ohi dauzkagun ipurdi potoloei. Barneko egoitzarat sartzeko ateraino hurbildu nauk eta bultzatu egin diat, hertsirik zegok. Kox-kox jo diat, aiduru nagok, tabernaria noiz agertuko zain. Ez diat astunarena egin nahi, baina haren etorrerari berantetsirik nagok. Berriz jo diat oraingo honetan bizkorrago, indartsuago. Loa uxatzeko kafeinaren beharra zaukaat eta kafeina desiratu eta ez ukaiteak ekurugaizten ohi naik. Non arraiotan dago hogeita lau orenetan lanean diharduen tabernari hau? Komunean egoiteko denbora gehiegi iduritzen zaidak, bikotekidearekin (edo taldearekin) “aferan” harrapatu badut, tamalez, goixko duk deiari erantzuteko (zein unetan harrapatu ditudan). Ez zekiat, kommmtxo! Negozio bat badu, arduratu beharko dik hartaz, bezerooz eta abarrez. Ezin jar zezakek txartel bat erranez beti irekirik egonen dela eta gero itxirik eduki. Goxokia muturrean paratu eta gero kentzea bezala duk hori. Ez duk gizalegekoa.\nKanporat jalgi nauk, ondoko leihoetatik so egin diat ea barnean norbait ikusten dudan. Alfer lana, ordea. Argi guztiak itzalirik zeudek, hotsik ere ez diat aditu, ez zegok etengabeko tabernen usainik antzemaiten hemen, zainak eman zidak txartelekoa gezurra dela. Ai ene! Xahu nauk! Agur ene ebakiari. Gibeleko aldean bazegok ate tipi bat, jo egin diat, biga bortzetan, gero eta ostia gogorragoak eman zizkioat. Ez zegok nehor.\nMadarikazioka nagoelarik bertze kamioi baten argiak ikusi ditiat, aparkatzen ari duk. Nirearen aldamenean utzi dik, egia erran ez zian haren beharrik aski toki baita hain hurbil utzi behar izan gabe ere. Kamioiaren argiak itzali dituk, irratia ere, atea ireki duk eta gidaria jaisten hasi duk. Atea gakoz hertsi ondotik ni nagoen ezkaratzeraino etorri duk haserre, oihuka, biraoka\n-Lanbidearen nazkagarria! Hobe okindegia utzi ez bahu, ergel horrek! –bere buruarekin ari duk bertze batekin ariko balitz bezala.\n-Lasai,gizona!—hasi natzaio lasaitu nahian—laster etorriko duk tabernaria eta. Eginen diagu kafetxo bat elkarrekin.\n-Tabernaria diok? Zer tabernari eta zer arraio! Hauxe duk tabernaria, 24 orduetan dagoena!—eta behatz erakusleaz paretaren ondoan dagoen makinatxoa erakutsi zidak.\n-Nola hauxe? Makina bat?\n-Bai, jauna. Hogeita lau orenez lankide bat mantentzea garestiegi omen duk, hobe halako kakaputa bat paratzea, bi egunez behin-edo etortzen duk hornitzailea eta kitto. Ez zegok gastu gehiagorik.\n-Baina, baina—urduritzen hasia nauk—taberna bat zegok, lokala baditek, erakusmahai eta guzti.\n-Bazegok, ez, bazegoan. Itxi egin zitean duela bi urte etxeko anderea, sukaldariarena egiten zuena, hil zelarik—erran zidak gidari etorri berriak txanpon bat makina kakaputan sartzen ari den bitarte etsigarrian—bakarrik zegok geroztik, haren senarra potroso hutsa zuan eta zian saldu. Hark saldu eta guk galdu. Emaztea sukaldari ona zuan, haren almandrongilak! Haren arrain zopa! Haren pastizak! Beti zian solas bat bidaiariekin partekatzeko, beti kontuñoren bat, xexto bat. Emakume atsegina zuan, tabernari aparta, bezerook merezi bezala artatzen zekiena. Ondikotz trenak harrapatu zian. Eta ordura arteko hori guztia, akitu egin zuan. Orain tabernarikakaputa aparta hau diagu… Zer hartuko duk? Errondatxo hau ene kontu.\n-Ebaki bat, mesedez—etsirik erran zioat—estimaturik zegok gonbidapena, hurrengoan neronek ordainduko diat. Esker aunitz.\nTaberna on baten giroa nahi nian eta tabernarik ez, ezta tabernaririk ere. Solaskidea, ordea, erdietsi diat eta eskertu. Erotuko nindukean hemen okin ohi hau agertu ez balitz. Haren hitzek, osti txarrak eta eskaerak, ebaki hilgarri bihotzerre-sortzaile honek, iratzarrien mundurat itzuli naitek. Nehor ez dagoen leku hits honetan, logalean, aldarte txarrean, kinka gaiztoan lagundu egin naik, lagun diat. Zeinen hitz ederra: lagun. Nola eskertzen den halako egoeretan.\n-Urrutirat joan behar?—galde egin zidak jakin-minez, edo bertzerik gabe mintzatzeagatik.\n-Bai, sei orduko bidaia diat, ontsalaz.\n-Nik gehixeago. Nahi baduk irratiaz mintza gaitezkek hedadurak diraueino.\nHalaxe agurtu eta joan gaituk, nor bere ibilgailuan, nor bere ibilbidean, nor bere gogoetan, baina solaskide hedadurak eutsi dion arte.


'Baliabide digitalak, araua zabaltzeko eta onarpen sozialaren mesedetan' - bizkaie.biz\nBizkaie! 2019-09-16 08:30 Euskerea berbagai\nArauak emotea gauza bat da eta hizkuntza estandarizetea beste bat, onarpen soziala da estandarizazinoaren funtsezko osogai.\nMikel Zalbide | Ikusi handiago | Argazki originala\nGanerako mendeurreneko jardunaldi akademiko guztietan legez, ingurune digitalari eskainitakoak be leihoa zabaldu deutse auzoko hizkuntzei, eta jardunaldiaren lehen egunean, frantses, okzitaniar, frisiar, galego eta gaztelaniaren akademietako kideei berbea emon ostean, katalanari heldu jakon txandea bigarren egunean. Joaquim Rafel Bartzelonako unibersidadeko katedradunaren berbaldian, hain zuzen, hiztegi gehienak esanahia dekodetako edo ulermenera zuzenduta dagozalako, eta ez produkzinora; bere ustez, ez dabelakoo sortzeko edo kodetzeko funtzinorik. Identidade krisi horrek ez eze, Internetek be hiztegi erabiltzaileen galerea eragin dauela azaldu dau.\nEuskaltzaindiak teknologia barrien aldeko apustu sendoa egin izana berretsi dabe jarraian Miriam Urkiak (UZEIko lexikografiako zuzendari eta Euskaltzaindiko IKT batzordeko ordezkaria) eta Aitor Maritxalarrek (analista, programatzaile eta aholkulari teknologikoa). Urkiak ezinbestekotzat jo dau ingurune digitala euskerearen araugintzan, baina ezinbestekoagoa zabalkundean, Euskaltzaindiaren lana hizkuntzea aztertzea, arautzea eta zabaltzeaz gan, hori guztia modu estandarrean, berrerabilgarrian eta irisgarrian egitea be badalako.\nMikel Zalbide euskaltzainak araugintzea ebaluau beharraren gaia jorratu dau. Ehun urteko saiora heldu gara edo heltzeko puntuan gara gogoratu dau. Horren aurrean, zenbaitek, estandarizazinoaren alorrean eginkizun handirik ez dogu esateko tentaldia izan leikela aitatu dau, egin beharrekoak eginik, Euskaltzaindia sobran dago. Alabaina, arauak emotea gauza bat da eta hizkuntza estandarizetea beste bat, eta onarpen soziala jo dau estandarizazinoaren funtsezko osogai: Ikuspegi intralinguistikoa ez da nahikoa; araugintzea antzua da.\nZalbideren ustez, hazur-mamitze edo inplementazino-lanagaz buztartu behar da corpus-plangintzea, eta, era berean, hazur-mamitze hori etenbarik ebaluau, hau da, arauak gustukoak diran, erabilten ete diran, nork erabilten ete dituan eta finean jarrera, ezagutza eta erabilerea aztertu, teknologia barrien bidez.\nHain zuzen, IKTko arduradun Andoni Sagarnak azpimarra egin deutso Zalbideren maminari jardunaldiaren amaieran, eta horretarako metafora bat erabili dau: Injinerutzan kontrol sistema ikasi dogunok sistema bi bereizten ditugu: Batetik, begizta edegikoak, eta, bestetik, feedback-a dabenak. Lehenari agindua emoten jako motorrari, baina ez dau beti funtzionetan, eta beraz, feedback-a behar dau, elikatu egin behar dot, ondo ibili daiten. Euskerearen eremura etorrita, esan dau Euskaltzaindiak arauak zabaldu ditu, baina horreen eraginaz ezer gitxi dakigu autortu dau. Sagarnaren ustez, tresnea bada, hiztegiek osotzen daben corpusa da tresna hori. Aldaketak nondik nora joan diran ulertu ezkero, ondorioak errazago atera ahal izango dira.


Alferrikan ditugun gorputzeko zatiak – BARRETARTIA\nHona hemen urtarrilaren 25ean Euskadi Irratiko FAKTORIA saioan egin dudan kolaborazioa.\nGizonezkoen titiburuak. Zein da hauen funtzio zehatza? Batzuk esango duzue sexu kontuetan badutela bere papera, edo piercingak jartzeko beste toki bat dela. Ba jakin ezazue zergatik dituzuen: amaren umetokian garatzen hasten garenean denok emakumezkoak gara (ala, toma). Badakit batzuk une honetan shock egoeran egongo zaretela, baina horrela da. Denok sortzen gara eme Y kromosoma iristen den arte. Kromosoma hau etorri eta genital maskulinoak sortzen hasten zaizkizue! Baina aurretik… Begiratu zuen titiburuei: noizbait emakume izan zineten souvenirrak dira eta. Karim Boumjimar artista bosniarrak hau frogatzeko titiburuak kendu zituen duela hiru bat urte eta salgai jarri!\nKokzix, uzkorno, ipurtrangaka ipurdi-hezurrari nola deitzen diozue? Orain dela milaka urte oreka mantentzen laguntzeko isats antzeko bat genuen, denborarekin galdu egin genuena.\nBelarriak mugitzen dituzten muskuluak. Denok daukagu inguruan belarriak mugitzen dituen norbait eta bere abilezia hau erakusteko edozein aitzakia aprobetxatzen du, edo alderantziz, familia edo kuadrila bazkaritan mugitzeko eskatzen diegu. Ba entretenimendu hori emateko ez bada, ez daukate inolako funtziorik. Animalia gehienetan badute zentzua, beraien biziraupena alerta egoera horren baitan dagoelako. Zer esango dizuet nik, etxean bi untxi ditut eta (hori bai, belarriak beherantz dituztenak). Gure kasuan, ez dute hobeto entzuteko balio ere.\nAzkenaginak edo zuhurraginak. Juizioko haginak. Ehizatu berriak ziren animaliak karraskatu eta erauzteko oso aproposak ziren, baina gaur egun jaten dugun janariek ez dira beharrezkoak. Baina bai peladillak jateko! Ez dakigu noiz aterako diren eta normalean buruko min ederra ematen digute. Oso jende gutxik omen du hagin hauen joko osoa.\nApendizea. Landare-material batzuen digestioa egiteko erabiltzen omen genuen garai batean, baina gaur egun ez omen du inolako funtziorik. Hor dagoela konturatzen gara apendizitiseko minak hasten zaizkigunean. Orduan bai sentitzen dugu hor dagoela!\nOilo ipurdia. Garai batean arrisku egoeran gure tamaina handiagoa egiteko funtzioa zuen. Katuek egiten duten antzera. Baita ere bero kolpe bat emateko ere. Gaur egun hotz daukagunean (airea poltsa bat sortzen delako) edo emozio indartsu bat sentitzean sortzen da.\nBehatz txikia. Badirudi gero eta txikiagoa dela eta horrela jarraituz gero, desagertzeko aukera handiak dituela. Zertarako balio duen? Ba batez ere oinutsik gauaren erdian ura edan edo pixa egitera joatean garenean, armairuaren kontra jo eta izugarrizko mina emateko. Behatz potoloa berriz, oso garrantzitsua da oreka mantentzeko.\nEntrada anteriorKirol arraroenak\nSiguiente entradaNola aldatu den musika entzuteko modua!


AHAZTUAK 1936-1977 / OLVIDAD@S 1936-1977: "MEMORIAREN AUTOBUSA" GERMANEN HILARRIAREN AITZINEAN IZANGO DA BIHAR\n"MEMORIAREN AUTOBUSA" GERMANEN HILARRIAREN AITZINEAN IZANGO DA BIHAR\n"1978ko Sanferminak Gogoan" taldeak hainbat ekitaldi antolatu ditu aurten German Rodríguez-en heriotzatik 30 urte igaro direla gogorarazteko. Horregatik, «egia, justizia eta moldaketa» aldarrikatzeko bidean ekimen berri bat aurkeztu zuten atzo Iruñean: bihar, hilak 8, Orreaga kalean dagoen Germanen hilarriaren aitzinean bilduko dira, 20.00etan, aldarrikapen hori beste behin kaleratzeko.\nElkarretaratzera Iruñerriko Gazte Asanbladek (IGA) deitu dute. Era horretan borrokaren lekukoa hartu eta horretan segituko dutela adierazi nahi izan dute. «Germani gure omenaldirik onena eskaini nahi diogu», adierazi zuen IGAren izenean Ekaitz Estebanek; horretarako, «egia, justizia eta moldaketa» eskatuko omen dituzte. Gertaera haietatik 30 urte pasa direnean, ordutik gauza asko gertatu direla azaldu zuen, besteak beste, asanbladak eta gaztetxeak sortu direla oroitarazi zuen. Baina beste kontu batzuek berdin segitzen dutela ohartarazi zuen: «Errepresioa pairatzen segitzen dugu; orain gainera, gertakari haien erantzule den Polizia espainolari Foruzaingoa eta udaltzainak gehitu zaizkio». «Gu isiltzea nahi dute», jakinarazi zuen Estebanek, «baina guk ez dugu ahazten. Borrokan segituko dugu».\nBiharko kontzentrazioan aste hauetan Nafarroan barrena dabilen Memoriaren Autobusa egongo da. Atzoko agerraldian Carlos Martínezek azaldu zuenez, «memoria historikoaren inguruan Nafarroan antolatzen diren ekimenak lotu nahi ditu Memoriaren Autobusak», eta horregatik, 1978ko Sanferminetako gertaerak oroitzean, bertan egon nahi du ibilgailu sinboliko horrek. «1936az geroztik gertatutakoa ahantzarazi nahi dutenen aitzinean, frankismoak iraun zuen bitartean, bai eta ondoren ere, izandako errepresioaren egia berreskuratzea, errepresaliatu guztientzat justizia exijitzea eta eragindako kalte guztiak moldatzea», horiek dira Memoriaren Autobusa mugiarazten duten arrazoiak, ez daitezen ahaz tuak izan.\nIaz Germanen hilarria bere lekura itzul zedin aldarrikatze- ko hilabete bakoitzeko zortzigarren egunean biltzen ziren, eta bihar urrats berri bat emango dute Rodríguezen omenez eta 1978ko Sanferminetako gertakariak oroitu eta pairatutako guztia moldatzeko bidean.\n(Gara. 08 / 05 / 07)


Irratigintza librerako gida praktikak denen eskura | Pays Basque | KAZETA\nIrratigintza librerako gida praktikak denen eskura\nToolbox sarean, irratigintzarako formakuntza gida praktikak eskuragarri dira, libreki.\nKattin Chilibolost|06/05/2016|0 commentaires Mis à jour à:\nMartxoaren 30ean Umac sareko ordezkari batzuk Toolbox gunea eta bere edukiak aurkeztu zituzten Baionan. ©Isabelle Miquelestorena\nBadira sei urte Radiokultura irratia UMAC Europako irrati libreen sareak biltzen dituen beste bost irratiekin lanean ari dela. Azken bi urte hauetan proiektu berri baten inguruan lanean ibili dira. Martxoaren 30ean, Umac sareko ordezkari batzuk, elkarlan honen emaitzak aurkezteko, Baionan bildu ziren. Irratigintzarako 70 bat gida praktika libreki ikusgai jartzen dituen gunea sortu dute interneten: Toolbox.\nGida praktiko batzuk formakuntza teknikoa eskaintzen dute: soinua eta musika nola muntatu, elkarrizketa bat nola prestatu, osatu, eta moztu. Beste batzuk berrriz, irrati libreek kazetaritza filosofiarekin zerikusia dute: gizarteko desoreken aitzinean zer jarrera hartu, edota izpiritu kritikoa nola bultzatu lantzeko balio dute.\nZehazki, gida hauek lau ataletan banatzen dira: kazetari gaitasun edo kalifikazioak, ekoizpenari dagozkion kalifikazioak, irratiaren bidezko hedapena eta hedabideen ulermena. Atelierra hauek "irratingintza alternatibo baten ikuspegitik pentsatuak dira. Eta izpiritu kritiko baten sustatzea" helburutzat hartzen dutela zehaztu du ere Radiokulturako koordinatzailea den Mikel Etxebarriak.\nUda honetarako, euskaraz\nAtelierrak, formatzaile baten laguntzarekin, edo gabe ere burura eraman daitezke. Hauen burutzeak "ez du hilabete bat ere hartzen" ohartarazi du Etxebarriak. Bere azalpenen arabera, atelierrak aski laburrak dira, hots, ordu erdi eta egunbete arteko iraupenekoak dira. Horretaz, deneri idekia den materiala dela azpimarratzen du Radiokulturako koordinatzaila den Mikel Etxebarriak.\nProiektuan parte hartu duten Europako sei irrati libreen gisara, orotara, materiala sei hizkuntzetan eskuragarri da. Uda honetarako, euskaraz ere ikusgai izan behar luke.\nUmac sarean diren irrati libreak: Freies Radio Wuste Welle (Tubingen, Alemania), Radio Expert (Brno, Txekiar Errepublika), Tilos Radio (Budapest, Hungaria), Radio Robin Hood (Turku, Finlandia) eta Near FM (Dublin, Irlanda)


Umeak plazan - - Goiena.eus\nAnder Etxeberria 2018-11-11 00:00\nGarai batean, kanpotarren hitzetan entzuten nuenean Euskal Herria bezalakorik ez dagoela bizitzeko, sinetsi egiten nuen. Hona etorritako aktoreak edo abeslariak, adibidez, kazetariaren aurrean, "apartekoa da, lurralde hau modukorik ez dut ezagutzen munduan" tankerakoak esaten zituen –eta esaten ditu–.\nAurrerago, sinesteari utzi nion. Ez dakit zergatik, ondorioztatu nuen horrelako komentarioak bisitarien kortesiarekin lotuta zeudela eta edonon gauza bera esango zutela. Edonola ere, ez zeuden oso oker. Azken urteetan atzerritar asko izan ditut inguruan eta batek baino gehiagok ondokoa adierazi dit: "Zeharo harrituta nago umeak herriko plazan jolasten ikusteaz". Eta zergatia: "Ni bizi naizen lekuan umeak ez dira gurasoengatik metro bat aldentzen; ez daukagu komunitate bizitzarik; berdintasunik eza nagusi da".\nGipuzkoan, berriz, Gini indizea –desberdintasun ekonomikoa neurtzen duen adierazle nagusietakoa– 25,3 da, munduko herrialde berdinzaleenetatik gertu –eta hortxe funtsezko eragina dauka bailarako ekonomia sozialak–. Horren espresio bat da, gure artean, umeak plazan jolasten aritzea.


Helena Goñirena da aurtengo Zinegoak jaialdiko kartela – KULTUR SHAREA\nBilboko Gaylesbitrans 18. Nazioarteko Zinema eta Arte Eszenikoen Jaialdia martxoaren 1etik 14ra ospatuko da, modu presentzialean eta baita birtualean ere, Filmin plataformaren bidez. Genero izpirik gabe da aurtengo leloa.\nEdizio honetako kartela aurkeztu du gaur Zinegoak jaialdiak. Helena Goñi argazkilaria da kartelean agertzen den irudiaren egilea. Pau Guillen zuzendariak aipatu duenez, “irudian ikus dezakegu belaunaldi berriek naturaltasunez bizi dutela euren genero-identitatea”. Guillenen hitzetan, “gero eta ohikoagoa da ‘pertsona ez binario’, ‘genero neutro’ edo ‘mugarik gabeko genero’ bezalako kontzeptuak entzutea. Ez da beharrezkoa kontzeptu guzti-guztiak ezagutzea, baina bai behintzat jakitea genero-identitatearen mugak zabaldu direla eta aukera guztiak baliagarriak direla”.\nIrudian agertzen diren protagonistek ilea berdez tintatuta dute, intentsitate-maila ezberdinetan. Goñik azpimarratu duenez, “keinu horren bidez identitate kolektibo bat sortzea izan da nire helburua, eta gero bakoitzak nahi duen moduan kolorea bere neurrira egokitzea”. Argazkilariak adierazi du bere asmoa ez dela izan generoaren inguruko hausnarketarik bultzatzea, gaia modu naturalean agertu zela. Zinegoakeko kartel ofizialean agertzeko aukerari buruz galdetzean, esate baterako, argi geratu da aniztasun hori euren errealitatearen parte dela.\nIrudia aukeratzerako orduan, aniztasun horren isla gakoa izan da. Guillenek azaldu duenez, “azken urteetan lan handia egin da sexu-aniztasunaren aldeko sentsibilizazioan eta hezkuntzan, eta horrek eragina izan du gure gizartean eta are gehiago belaunaldi berrietan. Aurtengo jaialdiko kartelak ere hori islatu nahi izan du. Izan ere, kontzeptu hori abiapuntutzat hartuta, genero-identitatearen aniztasuna, norberak bere identitatea garatu eta bere beharrizanetara egokitzen du”.\nAurrez aurre eta modu birtualean\nOsasun-neurrietara egokituko bada ere, 18. edizioak ez du bere nortasuna galduko eta aste biko programazioari eutsiko dio. Aurrez aurreko jarduerez gain, programazio birtuala ere eskainiko da Filmin plataformaren bidez.\n“Gure hasierako nahia izan da jaialdia aurrez aurre antolatzea eta asmo horri eutsiko diogu”, nabarmendu du zuzendariak. “Zinegoaken indarra bere publikoa da, aretoetara gerturatzen den jendea, baina badakigu aurreikuspenarekin jokatu behar dugula eta egoera kontuan hartuta, ahalegina egin behar dugula jaialdia etxeetaraino ere eramateko”, adierazi du.\nHelburu horrekin, aurten Zinegoakek Filminekin lankidetza egingo du eta Zinegoakeko sailak plataforma honetan ikusi ahal izango dira.\nHorrez gain, Zinegoakek ere ahalegin berezia egingo du jaialdiko lanak publikoarengana hurbiltzeko. Hori dela eta, lehenengo aldiz, Zinegoakek egoitza ofiziala izango du Bilbotik kanpo.\nBizkaiko hiriburuan jaialdia antolatzen ari den bitartean, Lekeition ere jaialdiko proiekzioak eskainiko dira, Zinegoak eta Zine Bileraren arteko lankidetzari esker. Horrez gain, martxoaren 14tik aurrera, ohi bezala, Zinegoakeko hedapena hasiko da, Euskal Herriko hainbat herritan.\nJaialdiaren antolakuntza buru-belarri ari da 2021. urteko edizioa segurua eta erakargarria izan dadin, eta otsail erdialdean aurkeztuko ditu programazioaren zehaztasun guztiak.\nTags: Zinegoak, Zinegoak 2021\n2021eko Mariasun Landa Sarietarako lanak aurkezteko epea zabalik da\n[BIDEOA] Eskarne Mujikak Agota Kristofen ‘Analfabetoa idazle’ narrazio autobiografikoa euskaratu du


Josebe Blanco artzaina eta nekazaria da, Antzuolako Pikunieta baserriaren ardura darama, denbora osoko lanbide bezala, 2014an irakaskuntza utzi ondoren. Barruan Gaude podcast-ean erretratua utzi zuen bere buruarena. Twitterren ere jarrai dezakezua, @hausnarrean profilean, eta gaur bertan, hausnarrean hausnartuz egin duen haria hona ekartzekoa modukoa zela pentsatu dugu.\nGipuzkoako Foru Aldundiaren iragarpena ikusi du Blancok, Interneteko sare ultraazkarra 1.200 baserritara iristeko plana duela Aldundiak.\nHori irakurrita, bururatu zaiona.\nSare ultrazkarrera konektatu? Abaila Kooperatibak aukera eman digu interneten bidezko konexioa izateko, komunikazioaren putreen atzaparretik libre.\nBaserrietan behar ditugu konektatu gure seme-alabek beren lagunekin, ez internetez.\nEta bigarren puntu horren ondotik, errealitatearen deskribapena:\n"Egun arruntetan eskolarako joan-etorria: ordubete (x2 buelta). Bestelakoak daudenean, gaur bezala, 3 edo lau buelta. Urteak dira eskatu dugula beste leku batzuetan dagoen baserrietarako taxi-zerbitzua, behintzat bidaia batzuk arintzeko Antzuolako Udalari eta Landaolari. [Gipuzkoako landa garapen elkarteen federazioa]\n"Zaila" omen da, eta beste asko bezala, hemen gaude gure bizkar gainean ekilibristarena egiten, saiatzen gure umeek izan ditzaten kalean bizi direnek dituzten aukerak: lagunekin egon, kirola egin... Hori guztia inor errudun sentitu gabe.\nHori ez da erraza, ordea. Umeek ikusten baitute, sasoi honetan zer nolako lan zama dagoen etxean, eta zer suposatzen digun kalera joan-etorriak egiteak. Guk ikusten baitugu haiek behar-beharrekoak dituztela kalean bizi dituzten horiek, eta zaila da ezetz esatea\nPlanak asmatuko dira erakundeetatik jendeak baserriko bizimodu aukeratzeko, internet jarri negoziorako eta ongizate maila adierazgarri. Baina jendeak, hemen bizitzeko, behar du sentitu babesa; zaharrek, gazteek eta umeek sozializatzeko baliabideak eta erraztasunak dituztela.\nNazkatura oinarrizko zerbitzu eta baliabide faltaz mendialdean. Internet ongi, baina aurretiko lan asko dago egiteko. Inguruko baserrietara begiratu, eta ez dago inor. Daudenek umerik ez. Umedunek alde egin zuten kalera txikiak eskolan hasi zirenean.\nLanda eremua bizirik!"\nIrudia: Pikunieta inguruan, elurretan urtarrilean, Blancoren Twitter jariotik.


Ekimena 1. Zainketa aringarria orokortu. Horretarako, Euskadiko Zainketa Aringarrien Planean (2020) jasotako lan-lerroak garatuko ditugu eta bertan proposatutako ekintza guztiak ezarriko ditugu - Gobernu Programa. Legealdia: 2016 – 2020\nKonpromisoa 80. Zainketa aringarria bultzatu. Zainketa Aringarrien Plana zabaldu\nEkimena 1. Zainketa aringarria orokortu. Horretarako, Euskadiko Zainketa Aringarrien Planean (2020) jasotako lan-lerroak garatuko ditugu eta bertan proposatutako ekintza guztiak ezarriko ditugu\nPertsonengan zentratutako arretaren lantaldeen testuinguruan, lehentasuna eman zitzaion arreta bizitzaren amaierako faseari (BAF) emateari, praktika klinikoan sortzen den unerik kritikoenetako bat delako. Lehentasun hori bat dator zainketa aringarrien plana hedatzen jarraitzeko beharrarekin eta egoera horretan dauden pertsonen eskubideak jasotzen dituen osasun-araudiarekin. Bizitzaren fase honi arreta ematean sortzen diren kezkak eta beharrak jasotzeko asmoz, azterlan kualitatibo bat egin zen desig thinking metodologia aplikatuz. Metodologia horretan hainbat eremu klinikotako profesionalek eta paziente/senideek parte hartu dute. Azterketa honetako txostenetan oinarrituta, Innopal proiektua diseinatu da (berrikuntza, zainketa aringarrietan). Proiektu hori maila korporatiboan koordinatzen da, eta, gaur egun, ESI guztietan ezartzen ari da. Innopal proiektuak 5 ekintza-ildo ditu: zainketa aringarrien premia-egoera garaiz identifikatzearen garrantzia, pazientearekiko eta familiarekiko informazioa eta komunikazioa, erreferentziazko profesionalen edo arretarekin zerikusia dutenen arteko koordinazioa, paziente/familiari laguntza eta erabaki partekatuak hartzea, eta 24x7 zirkuituan laguntza-jarraitutasuna bermatzea.\nProiektua ezartzeko fasea 2020ko 1. lauhilekora arte dago aurreikusita, eta sare osoan eragin globala izatea espero da, bai osasun-arloko profesionalei dagokienez, bai herritarrei dagokienez.\nBestalde, Eusko Jaurlaritzako Kultura eta Hizkuntza Politika Sailetik, KSI Berritzaile programaren barruan, proiektu hau berritzailetzat jo du eta Innopalen komunikazioan jarri du arreta (profesionalei komunikatzeko plan bat eginez, dagoeneko martxan dagoena). (2019/11/25)\nOsasun Sailak Euskadin pertsonek bizitzaren amaieran dituzten eskubideen inguruan egin diren jarduketak azaldu ditu EHU/UPVren udako ikastaroen baitan Arartekoak antolatutako ikastaro batean (Donostiako Miramar jauregia). Ikastaroaren helburua honako hau da: gizartean eta medikuntzan jarrera positiboa sustatzea, gaixotasun aurreratua eta terminala duten pazienteen arretan eta zaintzan. Hori egite aldera, sailaren ordezkariek egungo esparru juridikora iritsi arte izan diren arau esanguratsuenak berrikusiko dituzte, bai eta azken hiru urteotan Euskadiko osasun-sisteman zainketa aringarrien inguruan egiten ari diren jarduketak ere. (2019/07/ 4 eta 5)\n2019/07/15 Osasun sailburuordea\nJon Darpón Osasuneko sailburuak, 2019ko otsailaren 26an, Eusko Legebiltzarraren Osasun Batzordean hitz egin zuen, «Bizitzaren amaierako prozesuan pertsonen eskubideak eta duintasuna ziurtatzeari buruzko 11/2016 Legearen» lehen ebaluazioaren eta legearen betearazpenaren inguruko jarraipenaren berri emateko. Indarrean jarri zenetik, Osasun Sailak eta Osakidetzak 46 ekintza berri planifikatu dituzte, eta horietatik, % 94a hasi edo ezarri da.\n2016-2020 aldirako Euskadiko Zainketa Aringarrien Planean jasotako jarduketak abian jartzeak eredu homogeneo bat sendotu ahal izatea eta arretaren kalitatea hobetzea ekarri du, esaterako, Osabiden erabilera arruntekoa den Arreta Indibidualizatuaren Planaren eta baliabide berriak edukitzearen bitartez (unitate berriak Santurtziko San Juan de Diosen, Galdakaon eta Eibarren). Era berean, graduondoko prestakuntzan aurrera egin da, berariazko master bati eta ikastaro korporatibo berri bati esker. Euskadiko Zainketa Aringarrien etengabeko hobekuntzaren egoeraren jarraipena egiten dugu PaicPAL ebaluazio-tresna estandarizatua erabilita, bai eta plan horren aginduz sortutako Lanbidearteko Jarraipen Batzordearen bidez ere. Epe laburreko eta ertaineko helburuak dira ESI guztietan ezartzea Arreta-plan indibidualizatuak eta arreta pediatrikoko prozesua lantzea.\nEzkerraldea Enkarterri Cruces ESIk eta EHUk «Minbizia eguneratuta: zainketa aringarriak onkologian» ikastaroa antolatu dute. Ikastaroaren helburuak honakoak dira: zainketa aringarrien garrantzia ezagutzera ematea; sintomak kontrolatzea, minari arreta berezia emanez eta pazientearen emozioak kontuan hartuta; eta gaixoen senitartekoekin eraginkortasunez komunikatzea, bizitzaren etapa hau ahalik eta harmoniatsuena izan dadin.\nGaixotasun larriak dituzten ume eta nerabeek, baita haien familiek ere, etengabeko arreta osoa behar dute bizitzaren amaierari aurre egiten diotenean; pediatriako zainketa aringarriak, alegia. Adin pediatrikoan bizitzaren amaieran zer behar berezi dauden aztertzeko, 2017ko lehen seihilekotik aurrera lantalde bat osatu da unitate zentral bat sortzeko proiektua garatu dezan; kasu bakoitza kudeatzen duen taldea edukiko du, orobat, tokiko profesionalei nahi dugun arreta integrala emateko eginkizunetan lagun diezaien.\nZainketa aringarriei buruzko planaren aurrerapenari jarraikiz eta zainketa aringarrien unitateak garatzeko prozesuan, unitate berri bat sortu da Araba ESIan 2017ko otsailean. Unitate horrek ospitaleko arretan zein etxez etxeko lehen mailako arretan garatzen du jarduera. Gaixotasun aurreratu eta larria duten pertsonei ahalik eta tratamendu egokienak ematea da haren eginkizuna, halakoek sendatzerik ez dutenean eta ongizate handiena izan dezaten ahalegin betea behar denean.\n2016-2020 aldirako Euskadiko Zainketa Aringarrien Planaren helburuetako bat ESI guztietan eta laguntza-maila orotan eredu homogeneoa ezartzea da, ekitatea egonik zerbitzuak eskuratzeari eta haien kalitateari dagokienez. Horri dagokionez, jarduera betean dago 2017ko urtarrilaren 1etik aurrera zainketa aringarrien unitate berria, Santurtziko San Juan de Dios ospitalean 15 ohe espezifiko dituena. Horrez gain, berariazko laguntza-bide bat ere ezarri da baliabide guztiak Ezkerraldea-Enkarterri-Gurutzeta eta Barakaldo-Sestao ESIetan bil daitezen; horrela, laguntza-maila guztietan arreta osoa, homogeneoa eta kalitatekoa bermatzen da, bai paziente helduei bai pediatriakoei dagokienez.


Tenperatura 2 eta 5 gradu artean igo daiteke mendearen amaieran | Sareko Meteorologia\nTenperatura 2 eta 5 gradu igo daiteke mendearen amaieran\nGero eta litekeena da Pariseko Akordioa nahikoa ez izatea berotze globala eteteko. Lehorteak, gosea eta hondamendi naturalak agertzea ekidin nahi da, baina Washingtoneko Unibertsitateko ikertzaileek egindako 'Nature Climate Change' aldizkarian argitaratutako ikerketa baten arabera, mendearen amaieran Lur planetaren batez besteko tenperatura 90 eta 2 gradu Celsius artean handitzeko aukera% 5 dago..\nHorrek Parisko Akordioak ezartzen duen bi gradu igoeraren muga gainditzen du. Hori dela eta, erabat ezer ezagutzen ez dugun etorkizunaz hitz egin genezake, oso kezkagarria dena.\nTenperatura igoera bi gradutara mugatzea oso baikorra da. "Meteorologia, lehorteak, muturreko tenperaturak eta itsasoaren maila igotzeak eragindako kalteak askoz ere larriagoak izango dira", azaldu du Dargan Frierson ikerketaren egileak. »Gure emaitzek erakusten dute beharrezkoa dela ibilbide aldaketa zorrotza egitea, tenperatura 1,5 gradu bakarrik igotzeko helburuak lortu nahi badira.'.\nIragarpen horiek egiteko, ikertzaileek ordenagailu bidezko simulazioak garatu dituzte eta planetaren klimaren behaketak egin dituzte, adibidez, ozeanoek karbono dioxidoa (CO2) xurgatzeko duten gaitasuna kontuan hartuta. Aurrerago, 50 urtean pilatutako datuak erabili ditu barne produktu gordinean oinarritutako eszenatokiak sortzeko (BPG), jarduera ekonomikoan sortzen den dolar bakoitzeko isuritako CO2 kopurua kalkulatzen duen parametroa.\nHorrela, planeta berotzeari uzteko ezer egingo ez balitz edo herrialdeek erregai fosilak erretzeari uzteko ahalegina egingo balute zer gertatuko den aurreikusten saiatu ziren.\nIkerketaren lehen egileak, Adrian Rafteryk, esan zuen Parisko Akordioaren helburuak errealistak direla, baina ez dirudi nahikoa izango direnik. Mende amaierako populazioa 10 milioi pertsona izango da edo gaindituko du, beraz, hazkundea oso nabarmena izango ez den arren Afrikan gehiena izango denez, Herrialdeek emisioak murrizteko benetako ahalegina egin ezean, klima gaur egungoaren oso bestelakoa izango da.\nArtikuluaren bide osoa: Sareko Meteorologia » Sareko Meteorologia » iragarpenak » Tenperatura 2 eta 5 gradu igo daiteke mendearen amaieran\nTenperaturak igotzen badira ... zergatik ez dugu planeta hozten?\nZer desberdintasun dago antizikloi baten eta ekaitzaren artean?


kritiken hemeroteka » Ur biren artean\n« Ilunetan haztaka | Konplizitateak sortu »\nUr biren artean Txema Arinas / uberan.eus, 2020-09-28\nMaite dut maite itsas giroko narratiba osoa (Herman Melvillen Moby Dick Joseph Conraden Lord Jim, Patrick O’Brianen liburu guztiak, Pio Barojaren Las Inquietudes de Shanti Andia, Ignacio Aldecoaren Gran Sol, Alvaro Mutisen Empresas y tribulaciones de Maqroll el Gaviero, Edorta Jimenezen Atoiuntzia, besteak beste). Itsas giroko liburuek badituzte oso ezaugarri berezi batzuk lehorrekoen itsasoarekiko erromantizismo huts edo estereotipatuenetik ikusita beti norbanakoaren libertatearekin, hau da, itsasoan lehorreko kateetatik libre dena soil-soilik, edota gutxienez gizaki alderraien bizipenekin ia oharkabean lotzen ditudanak, baita nolabaiteko abenturarekin ere, nahiz eta errealitateak, hau da, literaturaren ifrentzuak, oso bestelakoa, guztiz arruntagoa edo agian aspergarriagoa, izan behar duelakoan egon. Horrenbestez, ez da batere harritzekoa Patxi Iturregiren azken ipuin bilduma honi ekin izana gaztetako irrika urrunaz, hau da, egiazko gogo biziaz. Eta zer esanik ez, espero bezala ere gogotik asebete egin nau aurreneko ipuinetik azkenera arte. Itsas giro delakoa oparo bezain zintzo eta zorrotz topatu dut, hau da, itsasoko gauzak ezin hobeto, profesionalki, ezagutzen dituen idazle baten girotze lan aparta ipuinetako pertsonaien gorabeheren narrazio ederrarekin batera, biak maisukiro uztartuta. Bestalde, Patxi Iturregiren istorioak Lehenengo Mundu Gerran kokatu izanak, edo are zehatzagorik garaiko Espainiako neutraltasun korapilatsuaren mende egoteak, abenturarekin, edo behinik behin delako gerra egoerak halabeharrez sorraraz litzakeen egoera edo ezusteko zail edo arriskutsuekin, estuago, taxuzkoago, lotzeko laguntzen dute. Egia esanda, kokapen historiko horrek liburuari oso kohesio narratibo erakargarri eta apropos bat gaineratzen dio gorago aipatutako itsas giroko liburu klasikoen antzera. Izan ere, aipatutako erreferentziak gogora etorri zaizkit etengabean ipuinak irakurri ahala, hala nola Conradek Lord Jimen agertzen diren hainbat pertsonaiak eraikitzeko sakontasun sikologikoa, Aurpegi biko gizona ipuinean bezala, edota Ignacio Aldecoak Gran Sol idazteko erabili zuen itsas hizkera oparo eta batik bat zehatza, nire ustez Urpekaria ipuinean ustezko istorioari gailentzen zaiona, egiazkoa apika urpekarien nondik norako teknikoak edo direlakoan, niretzat behintzat benetan xamurrak. Badago beste ipuin bat ere, ikaragarri gustatu zaidana narratiboki, non itsasoa bigarren maila batean azaltzen den, atze-oihal gisa, Garcia Altunatar hiru ahizpen nondik norakoak idazpide, garaiko giroa ere ezin hobeto erakusten duena, hau da, XX mende hasierako kutsu benetan erromantiko eta aldi berean gordina gogoratu didana liburu osoan ohiko den fineziaz. Alderraiak ipuinak, ordea, Alvaro Mutisen istorioak gogora ekarri dizkit ezustean, hau da, itsasontzi barruko giroak edo eraginda, baina egiatan askotxo hausnartzeke, lehenengo irakurketaren inpresio hutsaren ondorioa, ez besterik. Eta baldin badago ipuin bat lehen aipatutako Lehenengo Mundu Gerraren giro benetan nahasi eta arriskutsua presente dagoena, hori da, duda zipitzik gabe, Ur irazekiak (Neguriren uberan) ipuina; bertan nola ez ekarri gogora Patrick O’Brien edo Baroja bera beste behin ere ia ustekabez. Oro har, ipuin guzti-guztiak nabarmentzekoak dira, alajaina. Ezta batere harritzekoa Patxi Iturregiren hizkerak ikaragarri landua ematen baitu, hitzen zizela erruz erabili duenaren modura, benetan euskera jasoa eta batik bat gaira egokitua, beti behar beste doia, joria baina aldi berean ere goxoa bezain irakurterraza, ezin hobeto erakusten duena, nire ustez, euskarazko hiztegia lantzea merezi duela ustezko jatortasunaren edota are gutxiago ulermenaren kalterako izan gabe, edozein hizkuntza jasotan suertatu bezala, alegia. Honaino iritsita, beraz, badago beste gauza bat oso argia begitantzen zaidana, premiazkoa ere bai, kosta ahala kosta azpimarratzea merezi duena, batez ere euskal irakurleek Patxi Iturregiren Ur biren artean ipuin bilduma hau oso gogoan har dezaten: iruzkin honen hasieran aipatutako egile guztien zalea baldin bazara, hau da, euren liburu guztiekin nik bezainbeste gozatu egin baldin baduzu, Ur biren artean liburua parada aparta izan daiteke orduko irakurketen plazera berriro gozatzeko, behinik behin gogoratzeko, oraingoan euskara eder-ederrean gainera.